Εφαρμογή, καταγραφή και αξιολόγηση θεραπευτικής παρέμβασης σε άτομα με εμπειρία ακουστικών ψευδαισθήσεων
Authors: Φενέκου Βασιλική 
Published: September 2021

Η παρούσα έρευνα εντάσσεται στο πεδίο των μελετών περίπτωσης καιπεριγράφει την εφαρμογή, καταγραφή και αξιολόγηση πέντε ψυχοθεραπευτικώνπαρεμβάσεων διάρκειας ενός περίπου έτους σε πέντε άτομα με ακουστικές ψευδαισθήσεις που βρίσκονται σε οξεία φάση ψύχωσης. Το μοντέλο ψυχοθεραπευτικής παρέμβασης που εφαρμόζεται στα πέντε άτομα αποτελεί ένα συνδυασμό του θεραπευτικού μοντέλου που πρότειναν οι Romme και Escher, και γνωστικών συμπεριφορικών στρατηγικών αντιμετώπισης. Ο σκοπός είναι σε πρώτο επίπεδο η εξέταση της θεραπευτικής διεργασίας και αλλαγής και η ανάδειξη των ομοιοτήτων και διαφορών των πέντε ψυχοθεραπευτικών παρεμβάσεων αναφορικά με τα χαρακτηριστικά των ακουστικών ψευδαισθήσεων και τα προσωπικά γεγονότα ζωής των συμμετεχόντων. Σε δεύτερο επίπεδο ο σκοπός είναι η συνολική αποτίμηση της εφαρμογής του ψυχοθεραπευτικού μοντέλου που πρότειναν οι Romme και Escher σε άτομα που βρίσκονται σε οξεία φάση ψύχωσης, όπως επίσης και η ανάδειξη των πιθανών αλλαγών που θα ήταν χρήσιμο να πραγματοποιηθούν προκειμένου να είναι ακόμα πιο αποτελεσματικό στην εφαρμογή του σε άτομα που βρίσκονται σε οξεία φάση. Τα ερευνητικά ερωτήματα της έρευνας βασίστηκαν σε δυο κεντρικούς άξονες: 1) στη διερεύνηση της επανανοηματοδότησης της εμπειρίας ακρόασης φωνών σε κάθε στάδιο της ψυχοθεραπευτικής διεργασίας και στη συνεδρία follow up δυο μήνες έπειτα από το τέλος της, 2) στη διερεύνηση του τρόπου που το άτομο διαχειρίζεται τις φωνές σε κάθε στάδιο της ψυχοθεραπευτικής διεργασίας και στη συνεδρία follow up δυο μήνες έπειτα από το τέλος της. Μέθοδος: Τα δεδομένα που προέκυψαν από την καταγραφή και απομαγνητοφώνηση των παρεμβάσεων αναλύθηκαν με τη μέθοδο της θεμελιωμένης θεωρίας με σκοπό να αναδειχθούν οι αλλαγές και οι διευκολυντικοί και παρεμποδιστικοί παράγοντες κατά τη διάρκεια της θεραπευτικής διεργασίας, όπως επίσης και οι ομοιότητες και διαφορές των πέντε ψυχοθεραπευτικών παρεμβάσεων. Αποτελέσματα: Τα αποτελέσματα της ψυχοθεραπευτικής παρέμβασης ήταν η αποδοχή της εμπειρίας ακρόασης των φωνών και η σύνδεση της με τον εαυτό και σημαντικά γεγονότα ζωής για όλους τους συμμετέχοντες και η ανάπτυξη αποτελεσματικών στρατηγικών διαχείρισης της ακρόασης φωνών για ορισμένους από τους συμμετέχοντες οι οποίοι είχαν ως αίτημα την αποτελεσματική διαχείριση της εμπειρίας. Όλοι οι συμμετέχοντες είχαν ομοιότητες αναφορικά με τα χαρακτηριστικά της εμπειρίας ακρόασης φωνών και τα προσωπικά τους βιώματα. Οι συμμετέχοντες ακολούθησαν εξατομικευμένο τρόπο παρέμβασης προσαρμοσμένο στις προσωπικές τους ανάγκες. Συμπεράσματα: Η παρούσα έρευνα ανέδειξε ότι η ψυχοθεραπευτική παρέμβαση που βασίζεται στο μοντέλο των Romme και Escher σε άτομα που βρίσκονται σε οξεία φάση ψύχωσης μπορεί να είναι βοηθητική σε επίπεδο αύξησης του προσωπικού ελέγχου απέναντι στις ακουστικές ψευδαισθήσεις και σε επίπεδο απόδοσης νοήματος με κάποιες απαραίτητες αλλαγές. Λέξεις-κλειδιά: ακουστικές ψευδαισθήσεις, μοντέλο Romme & Escher, ψυχοθεραπευτικές παρεμβάσεις, γνωστικές συμπεριφορικές στρατηγικές αντιμετώπισης, θεμελιωμένη θεωρία, έρευνα μελέτης περίπτωσης, ψυχοθεραπευτική διεργασία και αλλαγή.